十月十七日大風約客登虎渡亭觀浪人言今日下水風不可往也戲作此篇
作者：周紫芝
朝代：宋

paragraphs: 長江水自光搖空，陽侯欲與風争雄。
濤頭不受水犀弩，鯨波欲卷馮夷宮。
徑須便入虎溪口，净洗平吞雲夢胸。
人言上水得風浪，下水得風終少功。
平生萬事盡難偶，政要東風渠不東。
江邊一嘆良細事，而亦齟齬煩天公。
兒時望事到白首，事不如意十八九。
不如快飲風流泉，夜看青山銜北斗。